कवि नवराज पराजुलीका पुस्तक सिफारिस
अरुबेला पनि घरमै बस्ने अनि पुस्तक पढ्ने, फिल्म हेर्ने अनि कविता, लेख लेख्नमै व्यस्त हुन्थे कवि नवराज पराजुली । लकडाउन अगाडिको यो दैनिकी फेरिएको छैन ।
काठमाडौँ — अरुबेला पनि घरमै बस्ने अनि पुस्तक पढ्ने, फिल्म हेर्ने अनि कविता, लेख लेख्नमै व्यस्त हुन्थे कवि नवराज पराजुली । लकडाउन अगाडिको यो दैनिकी फेरिएको छैन ।अहिले पनि उनी यी सब कुरा दोहोर्‍याइरहेका छन् । कहिले फिल्म हेर्छन्, लेखहरु लेख्छन् । अहिले उनी खलिल जिब्रानलाई पढ्दै छन् । खलिलका १२ वटा पुस्तकको संकलन पुस्तक पढेरै उनको लकडाउन समय बितिरहेको छ ।'लकडाउन अगाडि पनि घरमै बस्ने, फिल्महरु हेर्ने, पुस्तक पढ्ने, लेख लेख्ने गर्थें । अहिले पनि उस्तै छ' उनले सुनाए । लकडाउनमा बसेका पाठकहरुका लागि आज उनले पाँच पुस्तक सिफारिस गरेका छन् । 'सगरमाथाको गहिराई'बाट पद्मश्री पाएका नवराजका रोजाइ यस्ता छन् : द प्रोफेट खलिल जिब्रानको 'द प्रोफेट'मा हामीले बाँच्ने क्रममा, जिन्दगीका एकदमै सामान्य र ठूलठूला मानिएका कुराको दर्शन दिएको छ । त्यो पनि सरल भाषामा । उदाहरणका लागि खानु भनेको के हो ? देखि बोल्नु भनेको के हो भन्ने कुराको दर्शन । बोल्नुको बारेमा भनिदिनुस् भन्छ त्यसमा । त्यसपछि त्यतिखेर मात्र बोल्नु जब आफ्नो मौनतासँग अल्छि लाग्न थाल्छ भन्छ के । छोराछोरीको विषयमा भनिदिनुस् भन्छ फेरि । त्यही भएर खानु, प्रेम, बिबाह जीवनका सामान्य विषयमा दर्शन समेटिएको कुरा 'द प्रोफेट'मा छ । अस्टावक्र गीता सानो पुस्तक छ । ऋषि अस्टावक्रले जनकसँग भनेको कुरा पुस्तकमा छ । आध्यात्मिक कुरालाई गणितको भाषामा भनिदिन्छ । जस्तै द्रस्टाभव भन्ने हुन्छ । त्यसमा कस्तो कुरा गर्छ भने, तिमी चाहिँ अरु केही होइनौं, तिमी भोग्ने मान्छे पनि होइनौं जो तिमीमाथि भोगिन्छ । तिमी के-के गर्छौं त्यो गर्ने मान्छे पनि होइनौ तर तिमी जे-जे गरिरहेका देख्छौ नि त्यो देख्ने मान्छे तिमी हो भन्ने द्रस्टाभाव मलाई एकदम मनपरेको । हामी नै गर्ने मान्छे होइन तर गरेको देख्ने मान्छे हौं । बिग म्याजिक इलिजाबेथ गिल्बर्टले लेखेको पुस्तक 'बिग म्याजिक'ले सृजना गर्ने मान्छेलाई जे-जति डर हुन्छन्, त्यो सबै डरहरुसँग लड्ने उर्जा दिन्छ । डरको लागि उनले एउटा स्पीच तयार पारेकी छन् । सृजनशिल हुँदा जुन-जुन कुराको डर हुन्छ, त्यसकाबीच पनि सृजनशिल बाँच्ने सुन्दर कुराहरु पुस्तकमा छ । रुमीका कविताहरुउनले प्रेमलाई मान्छे भन्दा माथि, भगवानभन्दा तल अथवा त्यो बाटोमा राखिदिन्छन् । कस्तोसम्म प्रेम हो, प्रेमको उचाई थाहा पाउनलाई उनको कविता पढ्दा हुन्छ । रुमीका धेरै कविताहरु छन् । फैज अहमद फैजका कविता फैज अहमद फैजले जुनसुकै विषयमा लेखे पनि जहिल्यै सान्दर्भिक लाग्ने कविता लेख्छन् । 'और भी गम है जमानेमे महोब्बत के सिवा' भन्ने खालका कुराहरु समेटिएको कविता छन् । सजिलो भाषामा गीतमा कविता छ । प्रेम र समाजलाई एकै ठाउँमा लेखिदिएका छन् । यसरी लेखिएको छ कि, कुन प्रेम हो कुन समाज हो छुट्याउन गाह्रो पर्छ । मास्टर पिस छन् । उनका कविता पढ्नुपर्छ जस्तो लाग्छ मलाई । 